
	  26/964


Către

BIROUL PERMANENT AL CAMEREI DEPUTAŢILOR


Vă înaintăm, alăturat, raportul asupra propunerii legislative pentru modificarea şi completarea Legii nr.350 din 06/07/2001 privind amenajarea teritoriului şi urbanismul, trimisă comisiei pentru examinare pe fond, cu adresa nr.Pl.x 28 din 15 februarie 2010.

PREŞEDINTE,

SULFINA BARBU
Comisia pentru administraţie publică, amenajarea teritoriului şi echilibru ecologic

Telefon: 414-1125, 414-1126; Fax: 314.69.34; e-mail: cp06@cdep.ro

COMISIA PENTRU ADMINISTRAŢIE PUBLICĂ,

AMENAJAREA TERITORIULUI ŞI ECHILIBRU ECOLOGIC
	Bucureşti,
	10.03.2010

	  26/964


R A P O R T      
asupra propunerii legislative pentru modificarea şi completarea Legii nr.350 din 06/07/2001 privind amenajarea teritoriului şi urbanismul

În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic a fost sesizată, prin adresa nr. Pl.x 28 din 15 februarie 2010, cu dezbaterea pe fond în procedură obişnuită, a propunerii legislative pentru modificarea şi completarea Legii nr.350 din 06/07/2001 privind amenajarea teritoriului şi urbanismul.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1109/30.09.2009)
· avizul favorabil al Comisiei juridice, de disciplină şi imunităţi (nr.Plx28/3.03.2010)

· punctul de vedere negativ al Guvernului (nr.94/19.01.2010)

Propunerea legislativă are ca obiect de reglementare modificarea şi completarea Legii nr.350/2001 privind amenajarea teritoriului şi urbanismul, cu modificările şi completările ulterioare, preconizându-se că documentaţiile de urbanism şi de amenajare a teritoriului de interes judeţean, municipal, orăşenesc, comunal să se elaboreze pe bază de secţiuni care să poată fi actualizate şi aprobate ori de câte ori este nevoie.


Comisia propune Plenului Camerei Deputaţilor respingerea propunerii legislative din următoarele consideraţii: în ceea ce priveşte art.I din propunerea legislativă, semnalăm că, având în vedere că există deja secţiuni aprobate ale Planului de amenajare a teritoriului naţional, precum şi faptul că Ministerul Dezvoltării Regionale şi Turismului urmăreşte elaborarea unor noi secţiuni ale acestuia, pentru moment nu este oportună suspendarea acestora până la elaborarea şi aprobarea, conform legii, a Strategiei de dezvoltare regională a României.

În ceea ce priveşte soluţia legislativă propusă la art.III, precizăm că, în conformitate cu prevederile Legii nr.350/2001, Planul de amenajare a teritoriului judeţean nu se elaborează pe secţiuni sectoriale. Aceste secţiuni sunt specifice numai Planului de amenajare a teritoriului naţional.


În ceea ce priveşte propunerea de la art.IV, referitoare la stabilirea termenului de valabilitate a unei secţiuni specializate din acest plan la 20 de ani de la data aprobării, considerăm că, având în vedere dinamica dezvoltării socio-economice a teritoriului judeţean, termenul curent de reactualizare a Planului de amenajare a teritoriului judeţean - care este de maxim 10 ani - corespunde actualei perioade de dezvoltare a României.


Referitor la modificarea prevăzută la art.V din iniţiativa legislativă, precizăm faptul că principiul actualizării pe secţiuni este aplicabil în cazul documentaţiilor cu caracter director, cum este Planul de amenajare a teritoriului naţional şi Planul de amenajare a teritoriului judeţean, dar nu şi în cazul documentaţiilor cu caracter operaţional, respectiv Planul urbanistic general. Mai mult, prin întocmirea şi actualizarea Planului urbanistic general, se urmăreşte respectarea unei abordări integrate a problematicilor dezvoltării. Abordarea integrată se referă atât la interrelaţionarea celor trei dimensiuni fundamentale ale aşezărilor umane, dimensiuni ale dezvoltării durabile deopotrivă, cât şi ale acţiunilor asupra acestora: dimensiunea socială, dimensiunea economică şi dimensiunea mediului înconjurător.

 Propunerea legislativă face parte din categoria legilor ordinare, conform art. 76, alin.(2) din Constituţia României, republicată.
La dezbaterile care au avut loc în şedinţa comisiei din 9 martie 2010 au participat, în conformitate cu prevederile art.54 şi 55 din Regulamentul Camerei Deputaţilor, republicat, domnul Tanczos Barna – secretar de stat şi doamna Anca Ginavar – director general în Ministerul Dezvoltării Regionale şi Turismului.
La lucrările comisiei au fost prezenţi 31 deputaţi, din totalul de 33 membri ai comisiei.

Raportul de respingere al comisiei a fost adoptat cu unanimitate de voturi.
Senatul a respins propunerea legislativă în şedinţa din 8 februarie 2010.
Camera Deputaţilor este Cameră decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat. 

	PREŞEDINTE,
	SECRETAR,

	Sulfina BARBU
	Mihai Cristian APOSTOLACHE


Expert, Roxana Feraru









1/4
PAGE  
2/4

[image: image1.png][image: image2.png]ROMANIA



